2% meer geboortes in 2017 in SA geregistreer | Netwerk24
2% meer geboortes in 2017 in SA geregistreer
Deur Ischke de Jager 28 Augustus 2018 07:08
Risenga Maluleke, statistikus-generaal van Suid-Afrika. Foto: Argief
Sowat 989 318 geboortes is verlede jaar in Suid-Afrika geregistreer – en die meeste van hulle was seuntjies.
Luidens die verslag van Statistieke Suid-Afrika oor geboortes in 2017 in die land, wat Maandag in Pretoria bekend gemaak is, is dit ’n toename van 2,1% teenoor die 969 415 geboortes wat in 2016 geregistreer is.
Van die 989 318 geboortes wat in 2017 geregistreer is, is 897 750 babas daardie jaar gebore en 91 568 babas is in 2016 of vroeër jare gebore.
Die meeste van die geboortes in 2017 was seuns (460 774), terwyl 452 725 meisies was.
Statistieke toon dat Suid-Afrika 102 manlike geboortes het per 100 vroulike geboortes.
Weens ’n groot aantal van die geregistreerde geboortes wat nie besonderhede van die pa’s bevat nie, kan vergelykbare of betroubare inligting oor die pa’s nie verskaf word nie, sê Risenga Maluleke, statistikus-generaal.
Gauteng het die hoogste getal babas geregistreer (239 457), gevolg deur KwaZulu-Natal waar 197 913 geboortes verlede jaar aangeteken is.
Die minste geboortes is in die Noord-Kaap geregistreer (24 395), gevolg deur die Vrystaat (50 130). Hierdie getalle is in ooreenstemming met die grootte van die onderskeie provinsies se bevolkings, sê Maluleke.
Meer oor: Geboortes | Statistieke
Aarde kreun onder mense, mense, mense . . .